CELEX: 32021D1136
Language: lv
Date: 2021-06-30 00:00:00
Title: Komisijas Īstenošanas lēmums (ES) 2021/1136 (2021. gada 30. jūnijs) par pieprasījumu reģistrēt Eiropas pilsoņu iniciatīvu “KOSMĒTIKAS LĪDZEKĻI BEZ NEŽĒLĪBAS: TIEKTIES UZ EIROPU, KURĀ NENOTIEK IZMĒĢINĀJUMI AR DZĪVNIEKIEM” atbilstoši Eiropas Parlamenta un Padomes Regulai (ES) 2019/788 (izziņots ar dokumenta numuru C(2021) 4950) (Autentisks ir tikai teksts angļu valodā)

12.7.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 246/1
               
            
         KOMISIJAS ĪSTENOŠANAS LĒMUMS (ES) 2021/1136
         (2021. gada 30. jūnijs)
         par pieprasījumu reģistrēt Eiropas pilsoņu iniciatīvu “KOSMĒTIKAS LĪDZEKĻI BEZ NEŽĒLĪBAS: TIEKTIES UZ EIROPU, KURĀ NENOTIEK IZMĒĢINĀJUMI AR DZĪVNIEKIEM” atbilstoši Eiropas Parlamenta un Padomes Regulai (ES) 2019/788
         
            
               (izziņots ar dokumenta numuru C(2021) 4950)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2019/788 (2019. gada 17. aprīlis) par Eiropas pilsoņu iniciatīvu (1) un jo īpaši tās 6. panta 2. un 3. punktu,
         tā kā:
         
                     (1)
                  
                  
                     2021. gada 21. maijā Komisijai tika iesniegts pieprasījums reģistrēt Eiropas pilsoņu iniciatīvu “KOSMĒTIKAS LĪDZEKĻI BEZ NEŽĒLĪBAS: TIEKTIES UZ EIROPU, KURĀ NENOTIEK IZMĒĢINĀJUMI AR DZĪVNIEKIEM”.
                  
               
                     (2)
                  
                  
                     Iniciatīvas mērķi ir šādi: “ES aizliegums veikt kosmētikas līdzekļu izmēģinājumus ar dzīvniekiem bija solījums par tādu Eiropu, kur dzīvniekiem vairs nenāktos ciest un mirt kosmētikas līdzekļu dēļ. Šis solījums ir lauzts. Iestādes joprojām pieprasa veikt izmēģinājumus ar dzīvniekiem attiecībā uz kosmētikas līdzekļos izmantotajām sastāvdaļām, un tas ir pretrunā sabiedrības gaidām un vēlmēm un likumdevēju nodomam. Tomēr vēl nekad mūsu rīcībā nav bijušas ne tik spēcīgas tehnoloģijas drošuma garantēšanai bez dzīvnieku izmantošanas, nedz arī tik lieliska iespēja radikāli mainīt pieeju cilvēku un vides aizsardzībai. Eiropas Komisijai ir jāsaglabā un jāstiprina minētais aizliegums un pāreja uz drošuma novērtēšanu, kurā neizmanto dzīvniekus.”
                  
               
                     (3)
                  
                  
                     Organizatoru grupa aicina Komisiju veikt turpmāk norādītos pasākumus. 1) “Aizsargāt un pastiprināt aizliegumu veikt kosmētikas līdzekļu izmēģinājumus ar dzīvniekiem. Ierosināt tiesību aktu grozījumus, lai panāktu to, ka patērētāju, darbinieku un vides aizsardzībai attiecībā uz visām kosmētikas līdzekļu sastāvdaļām nekādiem nolūkiem un nekad netiek veikti izmēģinājumi ar dzīvniekiem.” 2) “Pārveidot ES Ķimikāliju regulu. Nodrošināt cilvēka veselības un vides aizsardzību ar ķīmisko vielu pārvaldību, kura neparedz jaunas prasības veikt izmēģinājumus ar dzīvniekiem.” 3) “Modernizēt zinātni Eiropas Savienībā. Apņemties iesniegt tiesību akta priekšlikumu, kurā būtu paredzēts ceļvedis, kā līdz pašreizējā sasaukuma perioda beigām Eiropas Savienībā pakāpeniski izbeigt visus izmēģinājumus ar dzīvniekiem.”
                  
               
                     (4)
                  
                  
                     Pielikumā sniegta papildu informācija par iniciatīvas priekšmetu, mērķiem un kontekstu. Tajā ir trīs iedaļas: “ES vadošā loma pasaulē kosmētikas līdzekļu izmēģinājumu ar dzīvniekiem un tirdzniecības aizliegumu jomā”, “Ķimikāliju regulas pārveide” un “Zinātnes modernizācija ES”. Pielikumā paskaidrots, kā saskaņā ar organizatoru uzskatiem būtu jāpārskata Eiropas Parlamenta un Padomes Regulas (EK) Nr. 1223/2009 (2) un (EK) Nr. 1907/2006 (3) un Eiropas Parlamenta un Padomes Direktīva 2010/63/ES (4). Pielikumā sniegta vispārīga informācija, jo īpaši paskaidrojot, kā iniciatīva palīdzētu sasniegt Komisijas politiskos mērķus, kas izklāstīti “Ilgtspēju sekmējošā ķimikāliju stratēģijā” (5) un “Eiropas zaļajā kursā” (6). Pielikumā arī ierosināts Komisijai veikt atbalsta pasākumus, piemēram, nodrošināt spēkā esošo aizliegumu īstenošanu attiecībā uz izmēģinājumiem ar dzīvniekiem vai izstrādājot tādu kosmētikas līdzekļu sastāvdaļu testēšanas stratēģiju, kura paredz izmantot tikai pieejamās novērtēšanas metodes, kurās netiek izmantoti dzīvnieki. Šādi pasākumi, šķiet, papildina tiesību aktu priekšlikumus, kurus Komisija tiek aicināta pieņemt, un tādējādi tos var uzskatīt tikai par papildinošiem.
                  
               
                     (5)
                  
                  
                     Organizatoru grupa ir iesniegusi arī papildu informāciju politikas dokumenta veidā, kurā sniegta sīkāka informācija par tās trim galvenajiem aicinājumiem rīkoties.
                  
               
                     (6)
                  
                  
                     Ciktāl iniciatīvas mērķis ir pieņemt pasākumus, lai tuvinātu dalībvalstu normatīvos un administratīvos aktus, kuri attiecas uz iekšējā tirgus izveidi un darbību, Komisijai ir pilnvaras iesniegt tiesību akta priekšlikumu, pamatojoties uz Līguma 114. pantu.
                  
               
                     (7)
                  
                  
                     Tādējādi neviena iniciatīvas daļa acīmredzami nepārsniedz Komisijas pilnvaras Līgumu īstenošanas vajadzībām iesniegt priekšlikumu par Savienības tiesību akta pieņemšanu.
                  
               
                     (8)
                  
                  
                     Šis secinājums neskar novērtējumu par to, vai šajā gadījumā tiktu izpildīti konkrētie faktiskie un materiālie nosacījumi – ieskaitot atbilstību proporcionalitātes principam un saderību ar pamattiesībām –, kas vajadzīgi, lai Komisija varētu rīkoties.
                  
               
                     (9)
                  
                  
                     Organizatoru grupa ir sniegusi pienācīgus pierādījumus, ka tā atbilst Regulas (ES) 2019/788 5. panta 1. un 2. punktā izvirzītajām prasībām, un ir izraudzījusies kontaktpersonas saskaņā ar minētās regulas 5. panta 3. punkta pirmo daļu.
                  
               
                     (10)
                  
                  
                     Iniciatīva nav nedz acīmredzami aizskaroša, nenozīmīga vai provokatīva, nedz acīmredzamā pretrunā Savienības vērtībām, kas noteiktas Līguma par Eiropas Savienību 2. pantā, un tiesībām, kas nostiprinātas Eiropas Savienības Pamattiesību hartā.
                  
               
                     (11)
                  
                  
                     Tāpēc būtu jāreģistrē iniciatīva “KOSMĒTIKAS LĪDZEKĻI BEZ NEŽĒLĪBAS: TIEKTIES UZ EIROPU, KURĀ NENOTIEK IZMĒĢINĀJUMI AR DZĪVNIEKIEM”,
                  
               IR PIEŅĒMUSI ŠO LĒMUMU.
         
            1. pants
            Reģistrē Eiropas pilsoņu iniciatīvu “KOSMĒTIKAS LĪDZEKĻI BEZ NEŽĒLĪBAS: TIEKTIES UZ EIROPU, KURĀ NENOTIEK IZMĒĢINĀJUMI AR DZĪVNIEKIEM”.
         
         
            2. pants
            Šis lēmums ir adresēts Eiropas pilsoņu iniciatīvas “KOSMĒTIKAS LĪDZEKĻI BEZ NEŽĒLĪBAS: TIEKTIES UZ EIROPU, KURĀ NENOTIEK IZMĒĢINĀJUMI AR DZĪVNIEKIEM” organizatoru grupai, ko pārstāv Sabrina ENGEL kundze un Cezary WYSZYŃSKI kungs, kuri darbojas kā kontaktpersonas.
         
         
            Briselē, 2021. gada 30. jūnijā
            
               
                  Komisijas vārdā –
               
               
                  priekšsēdētāja vietniece
               
               Věra JOUROVÁ
            
         
         
            (1)  OV L 130, 17.5.2019., 55. lpp.
         
         
            (2)  Eiropas Parlamenta un Padomes Regula (EK) Nr. 1223/2009 (2009. gada 30. novembris) par kosmētikas līdzekļiem (OV L 342, 22.12.2009., 59. lpp.).
         
            (3)  Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).
         
            (4)  Eiropas Parlamenta un Padomes Direktīva 2010/63/ES (2010. gada 22. septembris) par zinātniskiem mērķiem izmantojamo dzīvnieku aizsardzību (OV L 276, 20.10.2010., 33. lpp.).
         
            (5)  Komisijas 2020. gada 14. oktobra paziņojums “Ilgtspēju sekmējoša ķimikāliju stratēģija. Ceļā uz vidi, kas brīva no toksikantiem”, COM(2020) 667 final.
         
            (6)  Komisijas 2019. gada 11. decembra paziņojums “Eiropas zaļais kurss”, COM(2019) 640 final.